የዓለም አቀፉ ማህበረሰብ ያስተላለፈው ማዕቀብ ተፈጻሚ እንዳይሆን የጎረቤት አገራት ድጋፍ ሊያደርጉ ይገባል-ፕሬዚዳንት ሳልቫኪር
የደቡብ ሱዳን ፕሬዝዳንት ሳልቫኪር የዓለም አቀፉ ማህበረሰብ  በደቡብ ሱዳን ላይ ጫና ለማድረግ ያስተላለፈውን ማዕቀብ ተግባራዊ እንዳያደርግ የምስራቅ አፍሪካ አገራት ድጋፍ  እንዲያደርጉ  ጥሪ አቀረቡ ።የምስራቅ አፍሪካዊቷ ደቡብ ሱዳን ፕሬዝዳንት ሳልቫ ኪር የምስራቅ አፍሪካ ቀጠና ሀገራት አሜሪካን ጨምሮ አለም አቀፍ ሀገራት በሀገራቸው ላይ ለማስተላለፍ የወሰኑት ማዕቀብ ተፈፃሚ እንዳይሆን ከጎናቸው እንዲቆሙ ጥሪ በማቅረብ ላይ ናቸው፡፡የደቡብ ሱዳን ተቀናቃኝ ኃይሎች በአዲስ አበባ የተፈራረሙትን የተኩስ አቁም ስምምነት ውል በሰዓታት ውስጥ አፍርሰው ወደ ግጭት መግባታቸው የሚታወስ ነው፡፡ይህንን ተከትሎ የአሜሪካው ስቴት ዲፓርትመንትም አስቀድሞ ስምምነቱ ከተጣሰ ማዕቀብ እንደሚያስተላልፍ በገለፀው መሠረት የተባበሩት መንግስታት ድርጅትና በደቡብ ሱዳን ሰላም የማስፈን ጥረት የሚያደርጉ ሀገራት ወደ እርምጃ እንዲገቡ ተፅዕኖ ሲያሳርፍ ቆይቷል፡፡ዋሽንግተን ከምስራቅ አፍሪካ ሀገራት የልማት በይነ መንግስታት፤ ከአፍሪካ ህብረትና ከተባበሩት መንግስታት ድርጅት ከፀጥታው ምክር ቤት ጋር በመሆን  የደቡብ ሱዳን ተቀናቃኝ ኃይሎች ለአራት ዓመት ያስቆጠረውን የእርስ በርስ ግጭት እንዲያቆሙ ጫና  ለማሳደር ሲሰሩ  ቆይተዋል ፡፡        ለበርካታ ደቡብ ሱዳናውያን የህይወት ህልፈት ፤ ስደትና ረሃብ የዳርገው ግጭት መቋጫ ያገኝ ዘንድ በኡጋንዳ ካምፓላ በተከናወነው 19ኛው የምስራቅ አፍሪካ አገራት መሪዎች በተገኙበት ስብሰባ፣ ሳልቫ ኪር ጎሮቤት ሀገራት ሰላም እናሰፍናለን በሚል ምክንያት አገሪቱን በማፍረስ እኩይ አባዜ ለተጠመዱ ምዕራባውያን አፍሪካውያን ክፍተት እንዳይፈጥሩ ተማፅነዋል፡፡ደቡብ ሱዳን አሁን ካለችበት የከፋ የድህነት ማቅ ውስጥ መግባት አይኖርባትም፤ ያላትን የተፈጥሮ ሃብት በአግባቡ እንድትጠቀም ከሁሉም አቅጣጫ ከሚያርፍባት ጫና ፋታ ልታገኝ ይገባታል ሲሉ ኪር ንግግር አድርገዋል፡፡ኪር ሀገራቸው እኤአ በሚያዝያ 2016 የምስራቅ አፍሪካ ሀገራት የስምምነት ማዕቀፍ ተቀብላ እንደተፈራረመች አስታውሰው በዛኑ አመት ነሐሴ ወር ላይ ቡሩንዲን፤ ኬንያን፤ ሩዋንዳን፤ታንዛኒያንና ኡጋንዳን ጨምሮ ስድተኛ ሙሉ አባልነት እንዳገኘች ተናግረዋል፡፡አሜሪካ ባስተላለፈቸው ውሳኔም ሁለቱ ወገኖች ከፍተኛ ጫና ውስጥ ስለመሆናቸው አክለው ያነሱት ኪር መንግስታቸው በነዚህ ፈተናዎች እንደማይሽመደመድና ሰላም የማስፈን ጥረቱ እንደሚቀጥል እምነት አለኝ ብለዋል፡፡አሁን የምናደርገውን ጥረት ከጎናችን ሆናቹ ማገዝ እንጂ በማዕቀብ ተፈፃሚነት ላይ ማጠንጠን የለባቹም ሲሉም መልዕክታቸውን ለቀጠናው ሀገራት አስተላልፈዋል፡፡በቅርቡ የኡጋንዳው ፕሬዝዳንት ዩዌሪ ሙሴቬኒ ለደቡብ ሱዳን ሰላም መረጋገጥ ከዋሺንግተን ውሳኔ በተቃራኒ ከጎናቸው እንደሚቆሙ ለፕሬዝዳንት ሳልቫ ኪር መግለፃቸው የሚተወስ ነው፡፡የአፍሪካ ህብረትን ጨምሮ በምስራቅ አፍሪካ የልማት በይነ መንግስታት በአህጉር ደረጃ  እኤአ  በ2015 የደቡብ ሱዳን ተቀናቃኞች የገቡት ስምምነት ፍሬ አልባ መሆኑን ያስታወሰው የሱዳን ትሪቡን ዘገባ በተደጋጋሚ ሳይተገበር የቀረው ስምምነት በመጪው መጋቢት ወር ዳግም ድርደሩ እንደሚቀጥል አስታውቋል፡፡  